Plutón (planeta nanu)

Descubriéralu'l 18 de febreru de 1930 l'astrónomu d'Estaos Xuníos Clyde William Tombaugh (1906-1997) dende l'Observatoriu Lowell en Flagstaff, Arizona, y foi consideráu'l novenu y más pequeñu planeta del Sistema Solar pola Unión Astronómica Internacional y pola opinión pública dende entós hasta 2006, magar que la so pertenencia al greyu de planetes del Sistema Solar foi siempre oxetu de controversia ente los astrónomos. Tres un intensu alderique, la UAI decidió'l 24 d'agostu de 2006, por unanimidá, reclasificar Plutón como planeta nanu, resolviendo qu'un planeta tien de "espeyar l'entornu de la so órbita". Propúnxose la so clasificación como planeta nel entamu de resolución, pero desapaeció de la resolución cabera, aprobada pola Asamblea Xeneral de la UAI. Dende'l 7 de setiembre de 2006 tien el númberu 134340, dau pol Minor Planet Center. 

La so llonxanza al Sol y a la Tierra, xunío al pocu tamañu, torga que rellume per baxo de la magnitú 13,8 nos sos meyores momentos (periheliu orbital y oposición), poro, namái pue columbrase con telescopios a partir de 200 mm d'apertura, fotográficamente o con cámara CCD. 

 Referencies 

 Enllaces esternos 

Categoría:Sistema solar
Categoría:Planetes nanos